CELEX: 32022D0638
Language: lt
Date: 1649808000000
Title: Tarybos sprendimas (BUSP) 2022/638 2022 m. balandžio 13 d. kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)

2022 4 19   
               
               
                  LT
               
               
                  Europos Sąjungos oficialusis leidinys
               
               
                  L 117/38
               
            
         TARYBOS SPRENDIMAS (BUSP) 2022/638
         2022 m. balandžio 13 d.
         kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2022 m. vasario 23 d. Rusijos Federacija pradėjo neišprovokuotą ir nepagrįstą karinę agresiją prieš Ukrainą – 2022 m. vasario 24 d. priimtose išvadose Europos Vadovų Taryba tą agresiją kuo griežčiausiai pasmerkė;
                  
               
                     (2)
                  
                  
                     2022 m. kovo 24 d. Europos Vadovų Taryba savo išvadose pareiškė, kad „Rusijos agresijos karas prieš Ukrainą šiurkščiai pažeidžia tarptautinę teisę, dėl jo žūsta ir patiria sužeidimus daugybė civilių gyventojų. Rusija rengia antpuolius prieš civilius gyventojus ir taikosi į civilinius objektus, įskaitant ligonines, medicinos įstaigas, mokyklas ir prieglaudas. Šie karo nusikaltimai privalo būti nedelsiant nutraukti. Atsakingi asmenys ir jų bendrininkai bus patraukti atsakomybėn pagal tarptautinę teisę.“ Be to, Europos Vadovų Taryba dar kartą patvirtino 2022 m. kovo 11 d. Versalio deklaraciją, kurioje ji visų pirma palankiai įvertino Tarptautinio baudžiamojo teismo prokuroro sprendimą pradėti jo jurisdikcijai priklausančių nusikaltimų tyrimą;
                  
               
                     (3)
                  
                  
                     Sprendimu 2014/486/BUSP (1) įsteigta EUAM Ukraine, skirta padėti Ukrainai civilinės saugumo sektoriaus reformos, įskaitant policiją ir teisinę valstybę, srityje;
                  
               
                     (4)
                  
                  
                     EUAM Ukraine turėtų teikti paramą Ukrainos valdžios institucijoms Rusijos Federacijos karinės agresijos prieš Ukrainą kontekste įvykdytų tarptautinių nusikaltimų tyrimui ir baudžiamajam persekiojimui už juos palengvinti;
                  
               
                     (5)
                  
                  
                     Sprendimas 2014/486/BUSP turėtų būti atitinkamai iš dalies pakeistas;
                  
               
                     (6)
                  
                  
                     EUAM Ukraine bus vykdoma tokiomis aplinkybėmis, kurios gali blogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2014/486/BUSP iš dalies keičiamas taip:
            
                        1)
                     
                     
                        2a straipsnis pernumeruojamas į 2b straipsnį;
                     
                  
                        2)
                     
                     
                        įterpiamas šis straipsnis:
                        
                           „2a straipsnis
                           Parama Ukrainos valdžios institucijoms tarptautinių nusikaltimų tyrimui ir baudžiamajam persekiojimui už juos palengvinti
                           
                              1.   EUAM Ukraine teikia paramą Ukrainos valdžios institucijoms, visų pirma generalinei prokuratūrai, regioninėms prokuratūroms ir teisėsaugos institucijoms, kad palengvintų tarptautinių nusikaltimų, įvykdytų neišprovokuotos ir nepagrįstos Rusijos karinės agresijos prieš Ukrainą kontekste, tyrimą ir baudžiamąjį persekiojimą už juos.
                           
                           
                              2.   Kad įgyvendintų tą užduotį:
                              
                                          a)
                                       
                                       
                                          EUAM Ukraine visų pirma Ukrainos valdžios institucijoms teikia strategines konsultacijas dėl tarptautinių nusikaltimų tyrimo ir baudžiamojo persekiojimo už juos, dėl būtinų Ukrainos teisės aktų pakeitimų ir dėl susijusios komunikacijos strategijos. Ji taip pat rengia mokymus kitais susijusiais klausimais. Ji gali dovanoti lėšas ar įrangą Ukrainos valdžios institucijoms, siekiant palengvinti tarptautinių nusikaltimų tyrimą ir baudžiamąjį persekiojimą už juos;
                                       
                                    
                                          b)
                                       
                                       
                                          EUAM Ukraine užtikrina glaudų veiklos koordinavimą su Tarptautiniu baudžiamuoju teismu ir Europos Sąjungos bendradarbiavimo baudžiamosios teisenos srityje agentūra (Eurojustu), taip pat su valstybėmis narėmis, tiesiogiai remiančiomis tarptautinių nusikaltimų Ukrainoje tyrimą ir baudžiamąjį persekiojimą už juos. Prireikus ji koordinuoja veiklą su kitais atitinkamais subjektais;
                                       
                                    
                                          c)
                                       
                                       
                                          misijos EUAM Ukraine dalys veiklą gali laikinai vykdyti iš Moldovos Respublikos ir valstybių narių teritorijų. Tuo tikslu EUAM Ukraine gali sudaryti susitarimus su Moldovos Respublika ar atitinkamomis valstybėmis narėmis.“
                                       
                                    
                        
                     
                  
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. balandžio 13 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).